PRIJEDLOG ZAKONA O PROGLAŠAVANJU PARKA PRIRODE »DINARA«

# Članak 1.

Područje planinskog masiva Dinare (Dinara, dio Troglava i Kamešnica), izvorišni dio i gornji dio toka rijeke Cetine te krška polja uz Cetinu (Hrvatačko, Paško i Vrličko), proglašava se Parkom prirode »Dinara«.

# Članak 2.

Na pitanja koja nisu uređena ovim Zakonom odgovarajuće se primjenjuju odredbe Zakona o zaštiti prirode.

# Članak 3.

Područje Parka prirode »Dinara« značajno je radi očuvanih izvornih prirodnih vrijednosti, bogate georaznolikosti, brojnih divljih vrsta flore i faune, endema te cjelokupne raznolikosti prirodnih i poluprirodnih staništa, vrijednosti proizašlih iz višestoljetne tradicije ljudskog korištenja prostora, autohtonih pasmina i sorata te bogatog kulturnog i povijesnog naslijeđa sačuvanog u brojnim arheološkim nalazima i kulturno – povijesnim lokalitetima.

# Članak 4.

(1) Prostorno određenje Parka prirode »Dinara« i njegov položaj u prostoru prikazan je u mjerilu 1 : 300 000 na topografskoj karti iz Priloga I. ovoga Zakona.

(2) Granice Parka prirode »Dinara« i njihov položaj u prostoru utvrđeni su geodetskom podlogom (Teodolit d.o.o. iz Zadra, veljača 2020.) iz Priloga II. ovoga Zakona, koja se u tijelu državne uprave nadležnom za zaštitu prirode čuva u analognom i digitalnom obliku. U digitalnom obliku obuhvat Park prirode »Dinara« čuva se kao sloj geografskog informacijskog sustava i javno je dostupan putem mrežnog portala informacijskog sustava zaštite prirode kojeg vodi tijelo državne uprave nadležno za zaštitu prirode.

(3) Upis posebnog pravnog režima (park prirode) u katastar i zemljišne knjige temelji se na geodetskoj podlozi iz stavka 2. ovoga članka.

# Članak 5.

Park prirode »Dinara« upisuje se u Upisnik zaštićenih područja koji vodi tijelo državne uprave nadležno za zaštitu prirode.

# Članak 6.

Prilozi I. i II. su sastavni dio ovog Zakona.

# Članak 7.

Parkom prirode »Dinara« upravlja javna ustanova osnovana uredbom Vlade Republike Hrvatske.

# PRIJELAZNE I ZAVRŠNE ODREDBE

# Članak 8.

Vlada Republike Hrvatske će javnu ustanovu iz članka 7. ovog Zakona osnovati u roku od godine dana od dana stupanja na snagu ovoga Zakona.

# Članak 9.

Do osnivanja javne ustanove iz članka 7. ovoga Zakona za zahvate na području proglašenog parka prirode iz članka 1. ovog Zakona, za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, osim za zahvate za koje upravno tijelo jedinice područne (regionalne) samouprave nadležno za zaštitu prirode provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo područne (regionalne) samouprave nadležno za poslove zaštite okoliša provodi postupak procjene utjecaja na okoliš, uvjete zaštite prirode utvrđuje i potvrdu izdaje tijelo državne uprave nadležno za zaštitu prirode.

# Članak 10.

Danom stupanja na snagu ovog Zakona prestaje važiti:

- Odluka o proglašenju lokaliteta Rumin zaštićenim krajolikom (Službeni glasnik županije Splitsko – dalmatinske 10/2000),

- Odluka o proglašenju lokaliteta Grab zaštićenim krajolikom (Službeni glasnik županije Splitsko – dalmatinske 10/2000) i

- Rješenje o proglašenju rijeke Krčić rezervatom prirodnog predjela (Zavod za zaštitu prirode, Broj:121/1-1964, od 17. travnja 1964. godine).

# Članak 11.

Ovaj Zakon stupa na snagu osmoga dana od dana objave u Narodnim novinama.